Javllarågos 2021

Evangelista Lukasa javllaevangeliumin tjuodtju unna versajs majna sidáv dijájt buorástahttet dán javla. Gájka gudi girkkuj båhti dán javllaiehkeda gulli dájt bágojt - ja dán jage sávav bessap aktan tjåhkkåhit girkkobeŋkajn ja muossádit javllaevangeliumav aktan.

Návti tjuodtju Lukasa evangeliumin 2:12 «Riegádimmánáv gávnnabihtit giessaluvvam ja kruppon vellahime.”».

Ristagis åsko gassko la unna mánásj. Jus mánná ij la dåppe, de ij la makkirak risstalasjvuohta.

Dát unna mánásj, Jesus, imálasj láhkáj Jubmelav buktá mijá væráldij. Jáhkkep Jubmelij gut lij giessaluvvam ja kruppon vellahime, guhti lij dallusj ájge mánná, duodaj ulmusj.

Ij aktak njuorak mánás balá. Gå Jubmel la unna mánásj, de ep goassak dárbaha Jubmelis ballat.

Unna mánásj la iesj gieresvuohta. Æjgáda njuorrani gå vuojnneba mánájdisá.

Ræjnára gudnes ballájin - Dálla lij Jubmela gieresvuohta sidjij boahtám.

Dat Jubmel guhti l giessaluvvam ja kruppon vellahime la gieresvuoda Jubmel. Ålles iellemav.

Unna mánásj doajvov guoddá ietjas sinna. Boahtteájgev. Ådugav. Navti lij aj Jesus-mánájn. Dåssju ájn vil ienebut: Fáron buvtij doajvov Jubmela lahkavuoda birra væráldin – jut «værált ij lim goassak báhtsám, nástásj bájttá iján» (verden var aldri helt forlatt, en stjerne skinner i natt).

Jesusa ájgge lij sæmmi bále låsså ájgge. Mijá ájgge la aj vájvve moaddásijda. Hæjosvuohta, rievtesferdugahtesvuohta, ednam mij tjierru gå mij lip ilá garrasit råggåm ja bæjsstám.

Ihkap muhttijn vuollán.

Mánásj kruppon, Jesus - buktá doajvov væráldij. Gávnnu agev gieresvuohta mav máhttá vaddet, rievtesferdukvuohta man åvdås rahtjat, aktisasjvuohta gaskostit. Jubmel la dáppe.

Unná mánásj kruppon la aj gåvvån divna mánájs væráldin. Sierralágásj vuohkáj galggá javlla mijájt ådåsit gåhttjot rahtjat mánáj diehti væráldin. Illastime, doaro, aktuvuohta ja hæjosvuohta.

Jesus lij mánná. Mijá åsko guovdásj la mánná. Danen ep goassak máhte huolodin liehket gåktu værálda mánáj manná.

Ge, Jesusmánátjav, / suv lusi åhtsålav! / Dån iesj dal diehki boade, / ja tjáŋa goahtásim. / Ja muv de åhtsågoade, / dan hæjos sluokkutjin. / De mån ávvusav!

Buorissjivnnjedum javlla mánátjijn kruppon ájnnasabmusin.

Vájmulasj varrudagá biskåhpas Ann-Helen Fjeldstad Jusnes